Pål Golberg

Pål Golberg (født 16. juli 1990) er en norsk langrennsløper som representerer Gol IL. Han tok videregående utdanning ved Norges Toppidrettsgymnas på Lillehammer. Golberg vant Ski Tour 2020 sammenlagt.


== Karriere ==
Han debuterte i verdenscupen i langrenn 11. mars 2010 i sprintlangrenn i Drammen, men det var først i Düsseldorf 4. desember 2010 at han klarte å ta seg videre fra prologen, ble nr. 12 og tok sine første verdenscuppoeng.
Golberg vant i 2008 tre gull under Nordisk mesterskap i langrenn for juniorer i Otepää i Estland. Han representerte Norge under juniorverdensmesterskapet i langrenn (sprint) i 2008 (Mals, Italia), 2009 (Praz de Lys Sommand i Frankrike) og i 2010 (Hinterzarten i Tyskland). Under junior-VM i Hinterzarten i 2010 tok Golberg to gull og én sølv i henholdsvis 10 km klassisk, stafett og sprint fristil.
Han fikk sitt definitive internasjonale gjennombrudd 13. mars 2011 med tredjeplass på den klassiske verdenscupsprinten i Lahtis. Han fulgte opp i desember samme år med å vinne prologen og bli nr. 3 i den individuelle sprinten i Düsseldorf. Samme helg  og samme sted gikk han sammen med Ola Vigen Hattestad inn til en ny tredjeplass i sprintstafetten. Det ble senere i sesongen flere gode plasseringer i verdenscupen i langrenn i Davos, Rogla og Otepää før han avsluttet med tredjeplass på sprinten i Drammen i mars 2012. Han ble en del av det norske sprintlandslaget fra sesongen 2012–2013.
Sesongen 2012–2013 startet med ellevteplass i minitouren i Kuusamo før jul. 2013 startet med tredjeplass i klassisk sprint i verdenscupen i Liberec, samt annenplass i teamsprint sammen med Eirik Brandsdal. Under norgesmesterskapet i langrenn på Hamar ble han norgesmester i klassisk sprint. Under verdensmesterskapet i Val di Fiemme gikk han inn til femteplass i den klassiske sprinten.
I verdenscupavslutningen i Falun ble han nummer to i prologen på 3,75 km fristil, kun slått av Petter Northug. Sammenlagt etter tre konkurranser ble han nummer 9.
Han vant sitt første individuelle distanserenn i verdenscupen på 15 km klassisk på Lillehammer i desember 2013. I Lahtis mars 2014 vant han sin første verdenscupseier i sprint fristil. I sesongen 2013–2014 ble det dessuten andreplass i klassisk sprint i Drammen, samt tredjeplass i teamsprinten i Toblach og på stafetten i Lillehammer.
Under vinter-OL 2018 i Pyeongchang ble han nummer fire på klassisk sprint.
I 2020 vant han 30 km under Norgesmesterskapet på ski og ble tildelt kongepokalen. Golberg vant Ski Tour 2020 sammenlagt. Golberg ledet etter de tre første etappene i Östersund og Åre, men ble forbigått av Aleksandr Bolsjunov på den fjerde etappen i Meråker. Før den avsluttende etappen, 30 km klassisk med jaktstart i Trondheim, ledet Bolsjunov med 34 sekunder. Det snødde, og russerne hadde smurt seg bort. Allerede etter fire km hadde Golberg tatt igjen Bolsjunov og Golberg gikk alene inn til mål og vant touren. Golberg ble nummer tre sammenlagt i verdenscupen 2019/20 og også nummer tre i sprintverdenscupen.
Under VM 2021 i Oberstdorf gikk han første etappe på Norges lag som tok gull på 4 x 10 km stafett. De øvrige på laget var Emil Iversen, Hans Christer Holund og Johannes Høsflot Klæbo.


== Resultatoversikt ==


=== Verdenscupseire ===


== Verdenscupen sammenlagt ==


=== Continentalcupseire ===


=== Skandinavisk Cup ===


== Referanser ==


== Eksterne lenker ==
Offisielt nettsted 
(en) Pål Golberg – kategori av bilder, video eller lyd på Commons 
(en) Pål Golberg – Olympics.com 
(en) Pål Golberg – Olympic.org 
(en) Pål Golberg – Olympedia 
(en) Pål Golberg – Sports-Reference (OL-resultater – arkivert) 
(en) Pål Golberg – FIS (langrenn)